ตรวจสต็อกสินค้า ป้องปรามผู้ประกอบการกักตุนข้าวโพดทำอาหารสัตว์และปุ๋ย เบื้องต้นพบผู้กระทำผิดแล้ว 1 ราย ในนครปฐม
พลตำรวจเอก ดำรงศักดิ์ กิตติประภัสร์ รองผู้บัญชาการตำรวจแห่งชาติ เปิดเผยว่า จากสถานการณ์วัตถุดิบอาหารสัตว์และปุ๋ยขาดแคลนและมีราคาสูงขึ้น ส่งผลกระทบต่อผู้ประกอบอาชีพเลี้ยงสัตว์และเกษตรกรผู้เลี้ยงเป็นอย่างมาก จีงสั่งการให้ตำรวจปราบปรามการกระทำความผิดเกี่ยวกับการคุ้มครองผู้บริโภค หรือ ปคบ. และตำรวจทุกพื้นที่ ประสานหน่วยงานที่เกี่ยวข้อง ทั้งกระทรวงเกษตรและสหกรณ์ และกระทรวงพาณิชย์ จัดชุดตรวจร่วมบูรณาการตรวจสอบสถานที่เก็บข้าวโพดเลี้ยงสัตว์ และตรวจสอบการกักตุนปุ๋ยของพ่อค้าคนกลางทั่วประเทศตามเป้าหมายที่ได้รับจากกรมการค้าภายใน จำนวน 206 เป้าหมาย ซึ่งขณะนี้เข้าตรวจสอบแล้ว 95  เป้าหมาย พบการกระทำผิดและดำเนินคดีแล้ว 1 แห่ง ในพื้นที่จังหวัดนครปฐม โดยจะมีการตรวจเป้าหมายอื่นๆ เพิ่มเติมอีกจำนวนมากรองผู้บัญชาการตำรวจแห่งชาติ กล่าวด้วยว่า ข้าวโพดอาหารสัตว์และปุ๋ย เป็นสินค้าควบคุมตามประกาศคณะกรรมการกลางว่าด้วยสินค้าและบริการ จึงฝากถึงประชาชน หากพบพ่อค้าคนกลางมีพฤติกรรมกักตุนสินค้า ปฏิเสธการจำหน่าย หรือประวิงการจำหน่ายสินค้า อาจเข้าข่ายเป็นความผิดตาม พ.ร.บ.ว่าด้วยราคาสินค้าและบริการ พ.ศ.2542 และกฎหมายอื่นที่เกี่ยวข้อง  หากพบเบาะแส สามารถแจ้งได้ที่สายด่วน 191 และ 1599 ทั่วประเทศ